ኮሮና የወለደው የስልክ ሕክምና
 በጥቁር አንበሳ ስፔሻላይዝድ ሆስፒታል የተመላላሽ ሕክምና መስጫ ተገኝቻለሁ፡፡ የሕሙማን ተራ መጠባበቂያ አግዳሚ ወንበሮችን በዓይኔ ቃኘሁ፤ ሰው ተርበዋል፡፡ የእጅ ሰዓቴን ተመለከትኩ፤ ከረፋዱ 5፡00 ሰዓት ይላል፡፡ ለወትሮው በዚህ ሰዓት እዚህ ቦታ የተገኘ ሰው በደራ ገበያ መሃል ያለ ያህል ሊሰማው ይችል ነበር፡፡  ትርምሱ፣ ወከባው፣ ጫጫታው፣ ልብ ያንጠለጥላል፤ ናላ ያዞራል፡፡ የኮሮና ቫይረስ (ኮቪድ 19) ወረርሽኝ ኢትዮጵያ መግባቱን ተከትሎ ሁኔታው «በእንቅርት ላይ ጀሮ ደግፍ» እንዳይሆን ሆስፒታሉ የስልክ ክሊኒክ ጀምሯል፡፡  የኮሮና ቫይረስን ተጋላጭነትን ለመቀነስ የሕዝብ መጨናነቅ ካለባቸው አካባቢዎች መራቅ ወሳኝ መፍትሄ መሆኑን የሚገልጹት የጤና ባለሙያዎች፣ በርካታ የጤና ተቋማት በሕዝብ የሚጨናነቁ በመሆናቸው የስልክ ሕክምናው የወረርሽኙን መዛመት ለመግታት ሁነኛ መፍትሄ እንደሆነ ያስረዳሉ፡፡ ሆስፒታሉ የስልክ ሕክምናውን ከጀመረ ሦስት ሳምንት አስቆጥሯል፡፡ በዚህም ወደ ሆስፒታሉ የሚመጡ ታካሚዎችን ቁጥር ቀንሷል፡፡ የኮሮና ወረርሽኙ እንዳይስፋፋም መፍትሄ መሆን መቻሉ ተነግሯል፡፡  የሕዝብ መጨናነቅን ከመቀነስ ባለፈ ተመላላሽ ታካሚዎች ወቅታዊውን የኮሮና ወረርሽኝ ሕመም በመፍራትና በስጋት ወደሕክምና ተቋም ባለመሄድ ሕመማቸው ለከፋ ጉዳት እንዳያደርሳቸው ማድረግም የስልክ ሕክምናው አንዱ አላማ ነው ይላሉ ባለሙያዎቹ፡፡ በአዲስ አበባ ዩኒቨርሲቲ የጤና ሳይንስ ኮሌጅ የነርቭ ትምህርት ክፍል ኃላፊ ዶክተር ሐና ደምሴ እንዳሉት፣ በሆስፒታሉ በተጀመረው የስልክ ሕክምና አብዛኛው ታካሚ እንዲገለገል ዕድል እንደፈጠረለት ተናግረዋል፡፡  ከነርቭ ክፍሉ ታካሚዎች 80 በመቶ በስልክ ሕክምናው እንዲጠቀሙ ግንኙነት መጀመሩን ገልጸው፣ ቀሪዎቹም አንዴ በስልክ መገኘት ቢችሉ ሕክምናውን በስልክ መጨረስ እንደሚቻል ገልጸዋል፡፡ የስልክ ሕክምናውን የጀመሩት ታካሚዎች መድሐኒቶችን ከመድሐኒት መደብሮች እንዲያገኙ የተመቻቸላቸው በመሆኑ በሆስፒታል የሚፈጠረውን ጭንቅንቅ መቀነስ እንደተቻለም አስረድተዋል፡፡  መድሐኒቱን በእጅ ስልካቸው መልዕክት በመላክ ጭምር እንደሚያሳውቋቸውም ነው የገለጹት፡፡ በስልክ ሕክምናው ክትትል ሲያደርጉ ቆይተው ለተጨማሪ ሕክምና ተጠርተው ወደ ሆስፒታሉ እንደመጡ የተናገሩት አቶ አያሌው በላይ፤ የስልክ ሕክምናው ጥሩ ፋይዳ አለው፡፡ የኮሮና ወረርሽኝ ስጋትን ከመቅረፉም በተጨማሪ የትራንስፖርት እንግልቱን እንዳስቀረላቸው ገልጸዋል፡፡  የኮሌጁ ዋና ዳይሬክተር ዶክተር ዳዊት ወንድማገኝ በመጋቢት ወር የመጀመሪያ ሳምንት የስልክ ክሊኒክ መጀመሩን በገለጹበት ወቅት፣ በኮሮና ወረርሽኙ ስጋት የተነሳ ከ40 በመቶ በላይ የሚሆኑት ተመላላሽ ታካሚዎች በቀጠሯቸው ቀን አልተገኙም፡፡ በስልክ ቢፈለጉም የውኃ ሽታ መሆናቸው ስጋት እንደፈጠረባቸው ተናግረዋል፡፡ ብዙ ገዳይ የሆኑ በሽታዎች አሉ፡፡ ሕመም ያለባቸው ታካሚዎች አገልግሎቱን በማጣት ይጎዳሉ፡፡  ስለዚህ እነሱን ባሉበት ቦታ በመድረስ መርዳት ያስፈልጋል፡፡ የግድ መምጣት የሚገባቸው ካሉም በመምጣት መመካከር እንደሚገባ አብራርተዋል፡፡ ተመላላሽ ታካሚዎች በቀጠሯቸው ቀን ተገኝተው ለቀጣይ ክትትል መገኘት የሚችሉበትን የስልክ አድራሻ ማስመዝገብ የሚገባቸው ቢሆንም ያን ማድረግ አልቻሉም፡፡ በተለይም ጥብቅ ክትትል የሚፈልጉ እንደ ልብ፣ ኩላሊት፣ ስኳር፣ ካንሰር፣ ነርቭና ሌሎችም በሽታ ያለባቸው ታካሚዎች በቀጠሯቸው ተገኝተው ባለመከታተላቸው ሕመማቸው ሊባባስ ይችላል:: በጠና ሊታመሙም ይችላሉ፡፡ ይህ ሲሆን ወደ ሐኪም ቤት መምጣታቸው አይቀርም፡፡ ስለዚህ በሕክምና ሂደቱ ላይ መልሶ ጫና እንደሚፈጥርም ዶክተር ዳዊት አስረድተዋል፡፡ በተጨማሪም ሰብሰብ ብለው ቢመጡም እንኳን በተለመደው መንገድ የነበረውን ታካሚ በሙሉ እያስተናገዱ መቀጠል አይቻልም፡፡ ምክንያቱም ለኮሮና ወረርሽኙ በሰፊው ያጋልጣል፡፡ ስለዚህ የስልክ ክሊኒኩ ጥሩ አማራጭ ነው፡፡  በሌላ በኩል ደግሞ ክትትላቸውን ያቋረጡት ታካሚዎች አገልግሎቱን ባለማግኘታቸው በበሽታው ሕይወታቸውን ሊያጡ እንደሚችሉም ስጋታቸውን ገልጸዋል፡፡ በቀጠሯቸው መገኘት ያልቻሉ ተመላላሽ ታካሚዎች የስልክ አድራሻ መጥተው በማስመዝገብ ወይም በሆስፒታሉ አድራሻ በመደወል ይሄ ችግር እስኪያልፍ ድረስ በቤታቸው ሕክምናቸውን እንዲከታተሉ እና በአቅራቢያቸው ደግሞ መድሐኒት ማግኘት የሚችሉበትን መንገድ ማመቻቸት ይገባቸዋል ሲሉም ዶክተር ዳዊት ምክረሃሳብ ለግሰዋል፡፡አዲስ ዘመን ሚያዝያ 2/2012
ሙሐመድ ሁሴን